**Eurovision Aasian-laulukilpailu** oli suunnitteilla oleva laulukilpailu, jonka oli tarkoitus olla Aasian ja Tyynenmeren alueen vastine Euroopassa vuodesta 1956 järjestetylle Eurovision laulukilpailulle. Ensimmäinen kilpailu oli tarkoitus järjestää vuonna 2019. Vuonna 2021 SBS kuitenkin vahvisti, ettei kilpailua järjestetä aikaisemmista suunnitelmista huolimatta.

Tausta
------

Euroopan yleisradiounioni (EBU) ja australialainen televisioyhtiö SBS ilmoittivat maaliskuussa 2016 tehneensä sopimuksen, jossa SBS saa oikeudet luoda Aasian maille Eurovision laulukilpailua vastaavan formaatin. SBS kertoi kehittävänsä kilpailun sääntöjä ja tarkempaa formaattia tuotantokumppaninsa Blink TV:n kanssa. Ensimmäinen kilpailu, jolle ei ollut vielä annettu nimeä, oli tarkoitus järjestää Australiassa vuonna 2017.

Toisin kuin alkuvaiheessa spekuloitiin, kilpailuun osallistumista ei rajoitettu ainoastaan Aasian–Tyynenmeren yleisradiounionin (ABU) jäsenmaille. Tuotannosta vastaava Blink TV oli ilmoittanut haluavansa kilpailuun maita koko Aasian ja Tyynenmeren alueelta riippumatta siitä, oliko niillä ABU:un kuuluvaa valtiollista televisiokanavaa.

Kilpailusta julkistettiin lisätietoja toukokuussa 2016. Ensimmäiseen kilpailuun toivottiin mukaan 12 maata, mutta jopa 68 maalla olisi voinut olla osallistumisoikeus. Heinäkuussa kerrottiin, että ensimmäiseen kilpailuun, jolle nyt oli annettu nimi Eurovision Aasian-laulukilpailu (*Eurovision Asia Song Contest*), olivat osallistumassa isäntämaaksi kaavaillun Australian lisäksi Japani, Kiina ja Korea. Toukokuussa 2017 tiedotettiin, että ensimmäistä kilpailua järjestettäväkseen olivat hakeneet Australia, Hongkong ja Singapore. Ensimmäistä kilpailua jouduttiin lykkäämään vuodelle 2018.

Lopulta EBU ilmoitti, että ensimmäinen kilpailu oli tarkoitus järjestää Australian Gold Coastissa vuoden 2019 joulukuussa. Kilpailua jouduttiin kuitenkin lykkäämään jälleen. Lopulta vuonna 2021 ilmoitettiin, ettei kilpailua järjestetä lainkaan. Ainakin Australia, Japani, Kazakstan, Kiina, Korea, Malediivit, Papua-Uusi-Guinea, Salomonsaaret, Uusi-Seelanti ja Vanuatu olivat ilmaisseet mielenkiintonsa kilpailun osallistumiseen.

Katso myös
----------

* Eurovision laulukilpailu
* American Song Contest
* Turkvision laulukilpailu

Lähteet
-------

1. 1 2  Gallagher, Robyn: "We tried so hard" – SBS officially axes plans for Eurovision Asia, after being unable to make format work  25.5.2021. Wiwibloggs. Viitattu 25.5.2021. (englanniksi)
2. ↑  Granger, Anthony: Asia: SBS To Create Eurovision Song Contest In Asia  21.3.2016. Eurovoix. Viitattu 6.11.2017. (englanniksi)
3. ↑  Jordan, Paul: Eurovision Song Contest concept to be developed in Asia! *Eurovision.tv*.  21.3.2016. EBU. Viitattu 6.11.2017. (englanniksi)
4. ↑  Adams, William Lee: Eurovision Asia: Full membership in the ABU is NOT required to participate in the song contest  28.8.2017. Wiwibloggs. Viitattu 6.11.2017. (englanniksi)
5. ↑  Granger, Anthony: Asiavision: 12 Countries The Aim For The First Contest  7.5.2016. Eurovoix World.  Arkistoitu 7.5.2016. Viitattu 6.11.2017. (englanniksi)
6. ↑  Granger, Anthony: Eurovision Asia: Up To 20 Countries Can Compete  11.7.2016. Eurovoix World.  Arkistoitu 16.9.2016. Viitattu 6.11.2017. (englanniksi)
7. ↑  Granger, Anthony: Three Cities Interested in Hosting Eurovision Asia  12.5.2017. Eurovoix World.  Arkistoitu 23.4.2019. Viitattu 6.11.2017. (englanniksi)
8. ↑  Day, Nick: Eurovision Asia Expected To Held Be In Australia On 7th December *escbubble.com*.  31.10.2018. Viitattu 2.11.2018. (englanniksi)

Aiheesta muualla
----------------

* Eurovision Asia Song Contest (englanniksi)